text: 
  Fem hundrede meter fra hjemmet blev Munni ramt bagfra af en personbil
   ført af en 30-årig kvindelig bilist. Den 15-årige pige kørte 
  fuldkommen korrekt langs den hvide stribe i vejbanens højre kant.
  
  Alligevel kørte den 30-årige kvinde fra området sin Toyota Carina 
  frontalt ind i cyklisten, der blev slynget op mod forruden og var 
  dræbt på stedet.
  
  UOPMÆRKSOM
  
  Den kvindelige bilist kunne ikke umiddelbart give politiet nogen præcis
   forklaring på, hvordan hun kunne overse den cyklende pige på det 
  helt lige stykke vej. Men hun indrømmer, at hun i samme øjeblik som 
  ulykken skete, havde sin opmærksomhed rettet mod en have på hendes 
  venstre side. Haven er godt kendt i området for sin meget flotte 
  anlæggelse, og netop nu står påskeliljerne i fuld flor.
  
  Sekunder før sammenstødet var Munni blevet overhalet af skoleinspektøren
   på Centralskolen, som i en henkastet bemærkning sagde, at nu måtte 
  de vist sætte farten lidt op for at komme frem, inden klokken 
  ringede i skolegården.
  
  
  
  